तिशी ओलांडलेले सयाजीराव गायकवाड फेरफटक्यास निघाले. बरोबर मानकरी नारायण घाटगे होते. त्याच वेळी मुलांचा हसण्या खिदळण्याचा आवाज ऐकू आला. महाराजांनी घोडा थांबवला. आवाजाच्या दिशेने पाहिलं. तिथे एक वडाचे झाड होते. एक पोरगा माकडासारखा झाडावर चढला. दुसरा पोरगा त्याचा पाठलाग करत होता. पहिल्याने पारंबी पकडली. माकडासारखा झोका घेतला. दोघांचा सुरपांरबीचा खेळ सुरू झाला. सयाजीराव महाराज देहभान विसरून खेळ बघू लागले. मनाने त्यांच्या बालपणीतील मौजे कवळाणे गावी आले. तेथील मारुती मंदिराजवळील वडाच्या झाडावर चढले. पोरांसोबत सुरपांरबी खेळ खेळू लागले.

काही वेळाने महाराज भानावर आले. निघताना मानकऱ्यांस म्हणाले, पोरं चपळ आहेत. सयाजीराव गायकवाड घरी परतले. पण वडाच्या झाडावर माकडासारखी चढणारी आणि उतरणारी पोरं त्यांना नजरेसमोर दिसत होती. घडलेला प्रसंग त्यांनी साहेबांना सांगितला. त्यांनीही तो खेळ पाहण्याची इच्छा व्यक्त करुन सयाजीरावांनी अधिकाऱ्यांना सांगितले की नजरपागेतली ती पोरे शोधून आणा.